Forslag til Rådets forordning (EF) om ændring af forordning (EØF) nr. 3760/92 om en fællesskabsordning for fiskeri og akvakultur (96/C 316/08) KOM(96) 350 endelig udg. - 96/0183(CNS)

(Forelagt af Kommissionen den 19. september 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), ændret ved tiltrædelsesakten fra 1994, fastsættes i artikel 4 proceduren for vedtagelse af EF-foranstaltninger, som fastsætter betingelserne for adgang til udnyttelse af ressourcerne; i denne forbindelse bør der ske en uddelegering af kompetencen til Kommissionen for så vidt angår de tekniske foranstaltninger vedrørende fiskeredskaber og disses anvendelse, som kun udgør en gennemførelse i Fællesskabets retsorden af bindende retsakter, der er vedtaget i internationale fiskerikommissioner, som Fællesskabet er kontraherende part i, uden at der sker nogen politisk vurdering ved vedtagelsen;

i forordning (EØF) nr. 3760/92 fastsættes i artikel 8, at Rådet for hvert fiskeri eller fiskerigruppe fastsætter den samlede tilladte fangstmængde, og at det fordeler fiskerimulighederne vedrørende disse fiskerier mellem medlemsstaterne; denne bestemmelse omtaler ikke udøvelse af kompetence for så vidt angår tildeling af fangster i EF-farvandene til fartøjer, der fører et tredjelands flag, og som har tilladelse til at udøve deres aktivitet i disse farvande; der bør derfor indføres en sådan kompetence vedrørende fastsættelse af de fangstmuligheder, der skal tildeles tredjelande, og vedrørende fastsættelse af de tekniske betingelser, hvorpå fangsterne skal tages;

det bør fastsættes, at de midlertidige tekniske foranstaltninger til bevarelse af ressourcerne, der er knyttet til de betingelser, under hvilke kvoterne kan fiskes, kan vedtages efter samme procedure som den, der gælder for fastsættelsen af den samlede tilladte fangstmængde -

UDSTEDT FØLGENDE FORORDNING:

Artikel 1

I forordning (EØF) nr. 3760/92 foretages følgende ændringer:

1. I artikel 4 indsættes følgende stykke 3:

»3. De tekniske foranstaltninger vedrørende fiskeredskaber og disses anvendelsesmåde, som gennemfører bindende foranstaltninger, der er vedtaget af de internationale fiskerikommissioner, som Fællesskabet er kontraherende part i, fastsættes af Kommissionen efter proceduren i artikel 18«.

2. Artikel 8, stk. 2, affattes således:

»2. Når det er nødvendigt at begrænse udnyttelsesraterne for et fiskeri i fællesskabsfiskerifarvande eller uden for disse farvande for fællesskabsfiskerfartøjer eller i fællesskabsfiskerifarvande for fiskerfartøjer, der fører et tredjelands flag, fastsættes sådanne begrænsninger i overensstemmelse med stk. 3 og 4«.

3. I artikel 8, stk. 4, foretages følgende ændringer:

a) nr. i) affattes således:

»i) skal for hvert fiskeri eller hver fiskerigruppe på grundlag af hvert enkelt tilfælde og, når det er relevant, på et flerårigt grundlag, fastsætte den samlede tilladte fangstmængde samt de specifikke tekniske betingelser i forbindelse med disse fangstbegrænsninger og/eller den samlede tilladte fiskeriindsats. Disse skal bygge på forvaltningsmålene og -strategierne, hvor sådanne er fastsat i henhold til stk. 3«.

b) som nr. vi) indsættes:

»vi) skal fastsætte de fangstmuligheder, der skal tildeles tredjelande, og de specifikke betingelser, hvorpå fangsterne skal tages«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 389 af 31. 12. 1992, s. 1.